**Informatīvais ziņojums**

**„Par Revīzijas iestādes 2017.gada Eiropas Ekonomikas zonas finanšu instrumenta un Norvēģijas finanšu instrumenta revīziju rezultātiem”**

Atbilstoši Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda vadības likuma 10.panta piektajai daļai līdz kārtējā gada 1.martam Revīzijas iestāde ar finanšu ministra starpniecību informē Ministru kabinetu par pārskata gada revīzijas rezultātiem.

Atbilstoši Eiropas Ekonomikas zonas finanšu instrumenta komitejas 2011.gada 13.janvārī apstiprināto noteikumu par Eiropas Ekonomikas zonas finanšu instrumenta ieviešanu 2009.–2014.gadā un Norvēģijas Ārlietu ministrijas 2011.gada 11.februārī apstiprināto noteikumu par Norvēģijas finanšu instrumenta ieviešanu 2009.–2014.gadā (turpmāk – Donorvalstu noteikumi) prasībām, 2017.gada 29.decembrī Revīzijas iestāde iesniedza Eiropas Ekonomikas zonas finanšu instrumenta komitejai un Norvēģijas Ārlietu ministrijai (turpmāk – Donorvalstis) gada revīzijas ziņojumu un atzinumu par Latvijā izveidotās Eiropas Ekonomikas zonas finanšu instrumenta un Norvēģijas finanšu instrumenta (turpmāk – Finanšu instrumenti) vadības un kontroles sistēmas darbības efektivitāti un Donorvalstīm deklarēto izdevumu likumību un pareizību.

**1. Izveidotās sistēmas novērtējums**

Lai varētu paļauties uz valstī izveidoto vadības un kontroles sistēmu un veiktu detalizētās pārbaudes tikai izlases veidā, atbilstoši Donorvalstu noteikumiem Revīzijas iestādei periodā no 2013.gada līdz 2017.gadam jāveic vismaz vienu programmas vadības un kontroles sistēmas revīziju katrā programmā.

Revīzijas iestāde 2017.gadā ir veikusi vienu horizontālo neatbilstību uzskaites sistēmas revīziju un pabeigusi vienu 2016.gadā uzsākto sistēmas revīziju Izglītības un Zinātnes ministrijā un Valsts izglītības attīstības aģentūrā. Par šo revīziju rezultātiem tika ziņots Donorvalstīm iesniegtajā gada kontroles ziņojumā. Horizontālā neatbilstību administrēšanas sistēmas revīzija aptvēra 12 no 13 Finanšu instrumentu administrēšanā iesaistītās institūcijas (izņemot Iepirkumu uzraudzības biroju, kura funkcijas nav saistītas ar neatbilstību uzskaiti).

Apkopojot visu veikto sistēmu revīziju rezultātus, kā arī ņemot vērā iepriekš veikto revīziju rezultātus un analizējot Vadības un kontroles sistēmā veiktās izmaiņas, Revīzijas iestāde nonāca pie secinājuma, ka Latvijā izveidotā Finanšu instrumentu vadības un kontroles sistēma darbojas, izņemot vāju būvniecības projektu uzraudzību, kur konstatētā kļūda ir virs noteiktā 2% būtiskuma līmeņa. Kā arī Finanšu instrumentu vadībā iesaistītās institūcijās izveidotā vadības un kontroles sistēma neatbilstību administrēšanas jomā kopumā darbojas un atbilst Donorvalstu un Latvijas Republikas normatīvajiem aktiem, lai arī tai pietrūkst vienotas pārvaldības. Revīzijas iestāde ir secinājusi, ka Donorvalstu noteikumu un Ministru kabineta [2013.gada 29.janvāra](http://likumi.lv/doc.php?id=254715)  noteikumu Nr.67 *“Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda uzraudzības noteikumi”* prasības vien nenodrošina pietiekami vienotas un uzticamas neatbilstību uzskaites sistēmas izveidi, lai Revīzijas iestāde varētu pilnībā paļauties uz sistēmu, tādēļ Revīzijas iestāde, veicot programmas noslēguma revīziju, varēs daļēji paļauties uz izveidoto sistēmu attiecībā uz neatbilstību administrēšanu un veiks liela apjoma substantīvās pārbaudes.

Revīzijas iestāde sniedza ieteikumus sistēmas pilnveidošanai. Ar auditējamām iestādēm ir saskaņoti pasākumu plāni trūkumu novēršanai.

**2. Projektu revīzijas**

Lai pārliecinātos, ka izveidotā sistēma darbojas un ir pietiekami efektīva, Revīzijas iestāde veica 15 projektu revīzijas. Pārbaudāmie projekti tika atlasīti, balstoties uz risku izvērtējumu, pārbaudēm pakļaujot vienu augsta riska projektu un 14 vidēja un zema riska projektus.

No 15 pārbaudītajiem projektiem:

* divi projekti bija no Vides aizsardzības un reģionālās attīstības ministrijas un Valsts reģionālās attīstības aģentūras administrētās programmas “[Nacionālā klimata politika](http://www.varam.gov.lv/lat/fondi/grants/EEZ_2009_2014/nacionala_klimata_politika/?doc=14950)”;
* viens projekts bija no Sabiedrības integrācijas fonda administrētās programmas “[NVO fonds](http://www.sif.lv/index.php?option=com_content&view=section&id=8&Itemid=121&lang=lv)”;
* trīs projekti - no Kultūras ministrijas administrētās programmas “Kultūras un dabas mantojuma saglabāšana un atjaunināšana”;
* pieci projekti - no Izglītības un zinātnes ministrijas un Valsts izglītības attīstības aģentūras administrētās programmas “[Pētniecība un stipendijas](http://www.viaa.gov.lv/lat/starpt_fin_intrumenti/norvegijas_finansu_instruments/eez_norvegijas_fin_instr/)”;
* divi projekti - no Ekonomikas ministrijas un Latvijas Investīciju attīstības aģentūras administrētās programmas “Inovācijas “zaļās” ražošanas jomā”;
* divi projekti - no Tieslietu ministrijas un Iekšlietu ministrijas administrētās programmas “Latvijas korekcijas dienestu un Valsts policijas īslaicīgās aizturēšanas vietu reforma”.

Kopā tika pārbaudīti izdevumi 2 847 701.84 EUR apmērā (skat. tabulā “*Projektu revīziju kopsavilkums*”). Revīzijas iestāde pārbaudīja 12% no izdevumiem, kas bija deklarēti Donorvalstīm par periodu no 2016.gada 1.janvāra līdz 2016.gada 31.decembrim.

*Tabula* Projektu revīziju kopsavilkums

|  |  |
| --- | --- |
| **Izlases kopa (periodā no 01.01.2016. līdz 31.12.2016. deklarētie izdevumi) (EUR), t.sk.:** | **24 607 741** |
| **Pārbaudītie izdevumi, ieskaitot avansa maksājumus (EUR)** | **2 847 702** |
| **Pārbaudītie izdevumi, ieskaitot avansa maksājumus (%)** | **12 %** |
| **Konstatētie neattiecināmie izdevumi (EUR)** | **75 310** |
| **Kļūdas līmenis (%)** | **2.6%** |

Pieļaujamais kļūdas līmenis ir 2%. No tabulas datiem redzams, ka Revīzijas iestādes pārbaudītajos izdevumos konstatētais kļūdas līmenis 2,6% pārsniedz pieļaujamo kļūdu līmeni.

**3. Konstatētas problēmas**

Trīs projektu revīziju rezultātā tika konstatēta vāja programmas apsaimniekotāju/aģentūru būvniecības projektu uzraudzība: divos gadījumos būvniecības darbos tika konstatēti neatbilstoši veiktie izdevumi par kopsummu 61 686.69 EUR vai 82% no visu projektu ietvaros konstatēto neatbilstību summas, visos trīs gadījumos tika konstatēti arī defekti būvniecības darbu izpildē, kurus ir iespējams novērst bez finansiālās ietekmes uz projektu. Revīzijas iestāde ir izteikusi ieteikumus defektu novēršanai. Vienā no šiem gadījumiem (Kultūras ministrijas administrētās programmas projektā) ir konstatētas aizdomas par krāpšanu. Materiāli par projektā paredzēto darbu neizpildi par summu 57 222.03 EUR 2017.gada 14.jūlijā tika nosūtīti izmeklēšanai Korupcijas novēršanas apkarošanas birojam un Ekonomisko noziegumu apkarošanas pārvaldei, atbilde par izmeklēšanas rezultātiem uz šī ziņojuma sagatavošanas brīdi vēl nav saņemta. Tomēr, 2018.gada 9.janvārī Kultūras ministrija kā Programmas apsaimniekotāja iestāde, pieņēma lēmumu ieturēt no projekta finansējuma saņēmēja mazāku summu - 21 710.94 EUR. No Donorvalstīm deklarētajiem izdevumiem jau iepriekš tika ieturēta Revīzijas iestādes konstatētā summa 57 222.03 EUR.

Viena projekta ietvaros tika konstatēti pārkāpumi iepirkumu procedūrā un tika piemērota proporcionālā finanšu korekcija – 25% no noslēgtā līguma kopsummas.

Tieslietu ministrijas/Iekšlietu ministrijas administrētā projekta darbiniece veica savus pienākumus projektā papildus tiešiem pienākumiem, par ko saņem virsstundu darba samaksu. Virsstundas ir uzskaitītas arī tad, kad darbinieks atradies komandējumā. Vienā projektā bija nepareizi aprēķināta atvaļinājuma naudas proporcija. Summa nav būtiska.

Vienā projektā ir konstatētas nepilnības kapitālieguldījumu grāmatvedības uzskaitē.

Viens projekts “Rakstniecības un mūzikas muzeja rekonstrukcija” netika pabeigts tā īstenošanas termiņā – līdz 30.04.2017. Visa Finanšu instrumentu birojam iepriekš deklarētā summa 1 590 149 EUR ir atzīta par neatbilstoši veikto. Ziņojumu par konstatēto neatbilstību 08.11.2017. sagatavoja Programmas apsaimniekotājs.

Citas konstatētās nepilnības ir bez finansiālās ietekmes: viena projekta ietvaros iegādātā iekārta pēc projekta īstenošanas beigām tika pārvietota un atrodas izgatavotāja un piegādātāja teritorijā. Revīzijas iestāde izteica ieteikumu Aģentūrai pārliecināties par iekārtas izmantošanu atbilstoši projektā paredzētajam mērķim.

Latvijas Investīciju un attīstības aģentūra kā Aģentūra ir samazinājusi neliela apjoma grantu shēmas konkursa projektiem (23 gb.) pēcuzraudzības periodu no pieciem gadiem uz vienu gadu. Tajā pašā laikā Revīzijas iestāde, veicot pārbaudi vienā no programmas projektiem, konstatēja, ka 97.5% no projekta ietvaros saražotās produkcijas nav izmantota atbilstoši projekta mērķim, bet atrodas finansējuma saņēmēja noliktavā. Projekta pēcuzraudzības periods ir beidzies, taču ilgtspēja nav nodrošināta.

**4. Kopsavilkums**

Balstoties uz veikto sistēmu un projektu revīziju rezultātiem un iegūtajiem auditu pierādījumiem, Revīzijas iestāde secināja, ka Latvijā izveidotā Finanšu instrumentu sistēma ir vērtējama 2.kategorijā (sistēma darbojas, taču tajā ir nepieciešami atsevišķi pilnveidojumi būvniecības projektu uzraudzībā) un atklātais kļūdas līmenis ir 2.6% ir virs būtiskuma sliekšņa (2%), līdz ar to Donorvalstīm tika iesniegts audita atzinums ar iebildi.

Papildus tam, Revīzijas iestāde konstatēja, ka, lai arī kontroles sistēma kopumā ir izveidota atbilstoši Donorvalstu noteikumiem, tās efektivitāte nav pietiekama un Revīzijas iestāde programmas noslēgumā nāksies veikt liela apjoma detalizētās procedūras.

Gada revīzijas ziņojums ir pieejams elektroniski EEZ un Norvēģijas finanšu instrumentu tīmekļa vietnē - <http://www.eeagrants.lv/files/GRZ_2017_FINAL-publishing.pdf>.

Finanšu ministre D.Reizniece-Ozola

J.Keirāne

67 083 926; [jelena.keirane@fm.gov.lv](mailto:jelena.keirane@fm.gov.lv)